เดินหน้าลุยแบรนด์เม็ดโต 15%
เซเรบอสไม่หวั่นม็อบ เดินหน้าเทงบตลาดกว่า 100 ล้านบาท กระตุ้นยอดขายโตไม่ต่ำกว่า 15% หวังดันส่วนแบ่งตลาดแตะ 20%
15 ก.พ. 2553

เซเรบอสไม่หวั่นม็อบ เดินหน้าเทงบตลาดกว่า 100 ล้านบาท กระตุ้นยอดขายโตไม่ต่ำกว่า 15% หวังดันส่วนแบ่งตลาดแตะ 20% 
นายตุลย์ วงศ์ศุภสวัสดิ์ ผู้จัดการทั่วไปการจัดการธุรกิจและการตลาด บริษัท เซเรบอส (ประเทศไทย) ผู้ผลิตแบรนด์ซุปไก่สกัดชนิดเม็ด เปิดเผยว่า ปัญหาการชุมนุมหรือความรุนแรงที่คาดว่าจะเกิดขึ้นปลายเดือนนี้ บริษัทมองว่าไม่ว่าอะไรจะเกิดขึ้นก็ตามจะต้องทำให้ดีที่สุด และเมื่อทำดีที่สุดผลจะเป็นอย่างไรจึงดำเนินการกันต่อไปอีกที และในช่วง 2 – 3 ปีที่ผ่านมาประเทศไทยก็ประสบกับวิกฤตการเมืองหลายครั้งล้วนแต่ไม่ธรรมดา แต่บริษัทและทางบริษัทแม่ในต่างประเทศก็ยังคงเดินหน้าทำตลาดในประเทศไทยอย่างต่อเนื่อง และใช้งบทางการตลาดอย่างมากมาย ครั้งนี้ก็เช่นกัน
สำหรับแผนการตลาดแบรนด์ซุปไก่สกัดชนิดเม็ดปีนี้ บริษัทจะใช้งบการตลาดมากกว่า 100 ล้านบาทในการโฆษณาประชาสัมพันธ์ แคมเปญต่างๆ และส่งเสริมตลาดสินค้าใหม่ที่คาดว่าจะเปิดตัวและวางตลาดในปีนี้ประมาณ 2 ชนิด โดยบริษัทตั้งเป้าเติบโตทางด้านยอดขายไว้เป็นตัวเลข 2 หลักอีกเช่นเดียวกัน หรืออย่างน้อย 15% 
ปัจจุบันตลาดอาหารเสริมชนิดเม็ดที่จำหน่ายผ่านร้านค้าปลีกทั่วไปมีมูลค่าตลาดรวมราว 2,100 ล้านบาท โดยแบรนด์มีส่วนแบ่งตลาดราว 15%  หากบริษัทสามารถดำเนินแผนการตลาดเป็นไปตามเป้าหมายคาดว่าภายในสิ้นปีนี้บริษัทจะมีส่วนแบ่งตลาดเพิ่มขึ้น 5% หรือมีส่วนแบ่งตลาดราว 20% 
ล่าสุด บริษัทได้ใช้งบการตลาดราว 10 ล้านบาทจากงบการตลาดรวมทั้งปี เปิดตัวแคมเปญการตลาดรูปแบบใหม่ BRAND’S Genius Exit Game เกมฟิตสมองบนโลกไซเบอร์ หลังจากที่บริษัทพบว่าคนทั่วไปไม่ว่าจะเป็นวัยรุ่น หรือคนทำงานใช้อินเทอร์เน็ตเป็นจำนวนมาก จึงใช้เกมเป็นสื่อกลางเข้าถึงกลุ่มเป้าหมายเหล่านั้นผ่านเวบไซต์ www.brandworld.co.th